
ВАЖНО ЗА СЕДМОКЛАСНИЦИТЕ И ТЕХНИТЕ РОДИТЕЛИ ОТНОСНО ПОДАВАНЕ НА ДОКУМЕНТИ ЗА УЧАСТИЕ В КЛАСИРАНЕТО ЗА ПРИЕМ В VІІІ КЛАС В НЕСПЕЦИАЛИЗИРАНИТЕ УЧИЛИЩА ЗА УЧЕБНАТА 2021/2022 Г. И ЗА ЗАПИСВАНЕ                              

Съдържание на новината:

Уважаеми седмокласници,
Уважаеми родители,
Резултатите от НВО ще бъдат обявени до 28.06.2021 г. Всеки ученик може да провери своите резултати от НВО, както и от изпита за проверка на способностите, ако е положен такъв, в електронната система на: https://priem.mon.bg с входящ номер и уникален код за достъп, който ще намерите в служебните бележки за допускане до изпитите.
Подаването на заявление за участие в първо класиране за приемане в VІІІ клас в неспециализираните училища по държавен план-прием за учебната 2021/2022 г. се осъществява в периода от 05 юли 2021 г. до 07 юли 2021 г. Подаването на заявление за участие в трето класиране е от 26 юли до 27 юли 2021 г.
В класирането имат право да участват всички ученици, успешно завършили основно образование, включително учениците, които не са се явили на НВО по БЕЛ и математика, като резултатът от НВО по БЕЛ и математика при балообразуването се приема за 0 точки. За паралелките с профил „Музика“ може да се кандидатства само с успешно положен изпит за проверка на способностите по музика.  
Всеки ученик може да избере само един от двата начина за подаване на заявление: онлайн кандидатстване или чрез подаване на хартиено заявление в едно от определените училища-центрове за приемане на документи.
При онлайн подаване на заявление, следва да се има предвид следното:
- входът в електронната система за кандидатстване се осъществява на: https://priem.mon.bg с входящ номер и уникален за всеки ученик код за достъп, който ще намери в служебните бележки за допускане до изпитите или в служебните бележки с резултатите от положените изпити;
- въвеждането на желанията се осъществява в раздел „Въвеждане на желания“, като за всяка област /ако желае да кандидатства за прием в училища на територията на други области/ се регистрира и попълва отделно заявление;
- заявление за кандидатстване за участие в първо класиране за прием в VIII клас в училищата на всяка отделна област се подава еднократно и не може да бъде анулирано или коригирано;
- попълването на заявлението включва предпочитаните училища с избраните профили или специалности от професии, подредени последователно според желанията; изборът става от меню, което включва училищата с прием след завършено основно образование с утвърдените паралелки по профили и специалности от професии, както и кодовете им;
- ако ученикът кандидатства и за професионални паралелки, прикачва и сканираното медицинско свидетелство, издадено от общопрактикуващия лекар /след като натисне бутон „Прикачване на медицинско (PDF)“. Ако не бъде прикачено медицинско свидетелство, желанието на ученика ще бъде зачетено и с него ще може да участва в класирането, но ако не го представи при записването – ученикът губи мястото си в класирането.
- за да се потвърди електронното подаване на заявлението, се натиска бутон „Запис“, след което в отделен прозорец излиза декларация за съгласие на родителя;
- въведените желания са видими в профила на всеки ученик.
Ако ученикът не желае да кандидатства онлайн, което е препоръчително при наличие на необходимата техника и Интернет, заявление по образец може да се изтегли от сайта на РУО – Пловдив, където ще бъде публикувано, или да получи, попълни и подаде бланка в един от следните центрове, при спазване на действащите към момента противоепидемични мерки:
Центрове за подаване на документи за участие в І и ІІІ етап на класиране за прием на ученици, кандидатстващи след завършено основно образование във всяка община на територията на област Пловдив:
Пловдив:
ОУ “Екзарх Антим І”, ул. “Захари Стоянов” № 86
СУ “Цар Симеон Велики” ул. “Лука Касъров” № 13 
СУ “Св. Софроний Врачански”, район “Тракия”, ул. „Съединение“ №53
СУ „Пейо Яворов”, бул. „България” №136
СУ „Найден Геров“, ул. „Кемера“ №27
Асеновград:
ОУ „Христо Ботев”, ул. “Цар Иван Асен II” №2 
Брезово:
СУ „Христо Смирненски“, ул. „Васил Коларов“ №1
Калояново:
ОУ „Иван Вазов“, ул. „Кирил и Методий“ №26
Карлово:
ОУ „Св. Св. Кирил и Методий”, ул. “Васил Караиванов” № 4 
Кричим:
СУ „Петко Р. Славейков“, бул. „Тракия“ №24
Куклен:
СУ „Отец Паисий“, ул. „Ал. Стамболийски“ №52
Лъки:
СУ „Христо Ботев“, ул. „Дичо Петров“ №4
Марица, с. Маноле:
СУ „Васил Левски“, ул. „Осма“ №5
Перущица:
ОУ „Петър Бонев“, ул. „Христо Ботев“ №7
Родопи, с.Първенец:
ОУ „Св. св. Кирил и Методий“, ул. „Патриарх Евтимий“ №3
Първомай:
НУ „Христо Ботев“, ул. „Христо Ботев“ №5
Раковски:
ОУ „Христо Ботев“, ул. „Петър Богдан“ №48
Садово:
ОУ „Гео Милев“, ул. „Лиляна Димитрова“ №2
Сопот:
НУ „Неделя Петкова“, бул. „Иван Вазов“ №51
Стамболийски:
ОУ „Христо Смирненски“, ул. „Ген. Гурко“ №7
Съединение:
СУ „Христо Ботев“, ул. „Баба Исака Скачкова“ №3
Хисаря:
ОУ „Климент Охридски“, ул. „Иван Вазов“ №73
Работно време на центровете:
І класиране: от 05.07 до 07.07.2021 г. - 08.00 до 18.00 часа
ІІІ класиране: от 26.07 до 27.07.2021 г. – 08.00 до 18.00 часа
В класирането имат право да участват всички ученици, успешно завършили основно образование в годината на кандидатстване, както и лица, които не са по-възрастни от 17 години, навършвани в годината на кандидитстване.
За участие в класирането могат да кандидатстват и ученици от училища на чужди държави, които в годината на кандидатстване успешно са завършили клас, съответстващ на VII клас в България, който е признат по съответния ред от експертната комисия към РУО.
Учениците могат да кандидатстват за приемане в неограничен брой училища, едновременно в повече от една област. 
В заявлението за участие в първи/трети етап на класиране желанията трябва да са подредени (на първо място, на второ място, на трето място, …) приоритетно, като на първо място се посочи най-желаното училище със съответния профил или специалност от професия. За да се избегне вероятността ученикът да остане извън класирането, се препоръчва да впише в заявлението възможно най-голям брой желания.
Класирането на учениците се осъществява от компютърна програма в зависимост от формирания бал за съответното училище и профила/специалността от професия, като балообразуването е налично в публикуваното в раздел „Прием“, „Текущи съобщения“ приложение към заповед за утвърждаване на държавния план-прием в VIII клас по профили и професии в профилираните и професионалните гимназии, в средните и обединените училища в област Пловдив за учебната 2021/2022 г.
Списъците с приетите ученици на І етап на класиране ще бъдат обявени до 13 юли 2021 г.
Учениците, които не са класирани на І етап участват във ІІ етап на класиране автоматично. Класираните на І етап ученици се записват в училището, в което са класирани до 16 юли 2021 г., като подават следните документи:
- заявление до директора
- оригинал на свидетелство за основно образование или на удостоверението за признато основно образование - за учениците от училища на чужди държави
- оригинал на медицинско свидетелство, издадено от общопрактикуващия лекар на ученика - за кандидатстващите по специалност от професия
Учениците, които желаят да участват във ІІ етап на класиране подават заявление в училището, в което са класирани на І етап, от 14 юли до 16 юли 2021 г. Участниците във ІІ класиране запазват мястото си от І класиране само ако не бъдат класирани на по-предно свое желание.
Списъците с приетите ученици на ІІ етап на класиране ще бъдат обявени до 20 юли 2021 г., като записването е до 22 юли в училището, в което са приети.
Списъците с приетите ученици на ІІІ етап на класиране ще бъдат обявени до 29 юли 2021 г., а записването на приетите ученици ще се осъществи до 30 юли 2021 г.
Незаетите места след ІІІ етап на класиране ще бъдат обявени на сайта на РУО – Пловдив до 02 август 2021 г., а попълването им ще се осъществи до 10 септември 2021 г. по ред, определен от директора на съответното училище, при спазване на изискването за класиране на учениците в зависимост от формирания бал.
Над утвърдения план-прием може да се приемат:
- близнаци в паралелката, в която един от тях е приет по реда и условията за приемане на ученици в VIII клас
- ученик с двама починали родители при заявено от него желание
Заявление по образец с приложени документи за записване над утвърдения план-прием в посочените горе случаи се подава до началника на РУО – Пловдив в стая 22 на РУО – Пловдив, гр. Пловдив, ул. „Цариброд“ №1.
 С цел да се подпомогне избора на професия и училище от седмокласника, РУО – Пловдив  Ви предоставя линк за достъп до виртуалната панорама на професионалното образование и обучение и кариерно ориентиране, актуализирана за учебната 2021/2022 г.: https://sites.google.com/view/profesiiplovdiv/

